62021TJ0561_RES
Vec T‑561/21
HSBC Holdings plc a i.
proti
Európskej komisii
Rozsudok Všeobecného súdu (siedma komora) z 27. novembra 2024
„Hospodárska súťaž – Kartely – Odvetvie úrokových derivátov denominovaných v eurách – Rozhodnutie, ktorým sa konštatuje porušenie článku 101 ZFEÚ a článku 53 Dohody o EHP – Porušenie povinnosti odôvodnenia – Čiastočné zrušenie rozhodnutia rozsudkom Všeobecného súdu – Pozmeňujúce rozhodnutie – Pokuty – Premlčanie – Základná suma – Hodnota predaja – Článok 23 ods. 2 a 3 nariadenia (ES) č. 1/2003 – Rovnosť zaobchádzania – Proporcionalita – Neobmedzená právomoc“
Hospodárska súťaž – Správne konanie – Premlčacia lehota v stíhaní – Prerušenie – Odkladný účinok spojený s prebiehajúcimi súdnymi konaniami – Podmienka – Existencia neistoty, pokiaľ ide o zákonnosť rozhodnutia Komisie, ktoré je predmetom prebiehajúceho konania – Cieľ sledovaný začatím tohto konania – Chýbajúca relevantnosť – Závery súdneho rozhodnutia o ukončení prebiehajúceho konania – Chýbajúca relevantnosť
[Nariadenie Rady č. 1/2003, článok 25 ods. 5 a 6]
(pozri body 39 – 50)
Odvolanie – Záujem na konaní – Čiastočné zrušenie rozhodnutia Všeobecného súdu o uložení pokuty za porušenie práva hospodárskej súťaže – Odvolanie podané Komisiou – Prípravné úkony Komisie na účely prijatia rozhodnutia, ktorým sa mení a dopĺňa rozhodnutie, ktoré bolo čiastočne zrušené – Neexistencia vplyvu na záujem Komisie na konaní
(Štatút Súdneho dvora, článok 56)
(pozri body 51,52)
Hospodárska súťaž – Pokuty – Výška – Určenie – Stanovenie základnej sumy – Určenie hodnoty predajov – Uplatnenie metodológie stanovenej v usmerneniach – Náhradná hodnota stanovená na základe diskontovaných hotovostných príjmov uplatnením faktora zníženia – Neexistencia nesprávneho právneho posúdenia alebo nesprávneho posúdenia zo strany Komisie
(Článok 101 ods. 1 ZFEÚ; nariadenie Rady č. 1/2003, článok 23 ods. 3; oznámenie Komisie 2006/C‑210/02, body 13, 15, 16)
(pozri body 61 – 68, 77 – 95)
Hospodárska súťaž – Pokuty – Výška – Určenie – Stanovenie základnej sumy – Určenie hodnoty predajov – Uplatnenie metodológie stanovenej v usmerneniach – Výber náhradnej hodnoty za hodnotu predajov – Náhradná hodnota stanovená na základe diskontovaných hotovostných príjmov uplatnením faktora zníženia – Porušenie povinnosti odôvodnenia – Neexistencia
(Článok 101 ods. 1 a článok 296 druhý odsek ZFEÚ; nariadenie Rady č. 1/2003, článok 23 ods. 3; oznámenie Komisie 2006/C‑210/02, bod 13)
(pozri body 69, 73 – 76)
Odvolanie – Dôvody – Nedostatok odôvodnenia – Dôvod odlišujúci sa od dôvodu týkajúceho sa materiálnej zákonnosti
(Článok 296 ZFEÚ; Štatút Súdneho dvora, článok 58 prvý odsek)
(pozri body 70 – 72)
Hospodárska súťaž – Pokuty – Výška – Určenie – Stanovenie základnej sumy – Určenie hodnoty predajov – Uplatnenie metodológie stanovenej v usmerneniach – Náhradná hodnota stanovená na základe diskontovaných hotovostných príjmov uplatnením faktora zníženia – Určenie faktora zníženia – Neporušenie povinnosti odôvodnenia – Neexistencia zjavne nesprávneho posúdenia – Neexistencia porušenia zásad proporcionality a individualizácie trestov – Neexistencia porušenia zásady rovnosti zaobchádzania
(Článok 101 ods. 1 a článok 296 druhý odsek ZFEÚ; Charta základných práv Európskej únie, články 20 a 21; nariadenie Rady č. 1/2003, článok 23 ods. 3; oznámenie Komisie 2006/C‑210/02, bod 13)
(pozri body 99 – 110, 121 – 124, 131 – 146, 152 – 169, 173 – 187)
Hospodárska súťaž – Pokuty – Výška – Určenie – Stanovenie základnej sumy – Závažnosť porušenia – Kritériá posúdenia – Povaha a geografický rozsah porušenia – Dodržanie zásad proporcionality a rovnosti zaobchádzania
(Článok 101 ZFEÚ; nariadenie Rady č. 1/2003, článok 23 ods. 3; oznámenie Komisie 2006/C‑210/02, body 19 až 23)
(pozri body 193 – 209)
Hospodárska súťaž – Pokuty – Výška – Určenie – Stanovenie základnej sumy – Závažnosť porušenia – Vstupný poplatok – Faktory, ktoré sa majú zohľadniť
(Článok 101 ods. 1 ZFEÚ; nariadenie Rady č. 1/2003, článok 23 ods. 3; oznámenie Komisie 2006/C‑210/02, bod 25)
(pozri body 211 – 224)
Hospodárska súťaž – Pokuty – Výška – Určenie – Stanovenie základnej sumy – Poľahčujúce okolnosti – Nižšia intenzita účasti na porušení v porovnaní s hlavnými aktérmi – Zníženie základnej výšky pokuty o 15 % – Porušenie zásad proporcionality, rovnosti zaobchádzania alebo individualizácie trestov – Neexistencia
(Nariadenie Rady č. 1/2003, článok 23 ods. 3; oznámenie Komisie 2006/C 210/02, bod 29)
(pozri body 228 – 234, 238 – 240)
Hospodárska súťaž – Pokuty – Výška – Určenie – Voľná úvaha Komisie – Súdne preskúmanie – Neobmedzená právomoc súdu Únie – Rozsah – Stanovenie výšky uloženej pokuty – Kritériá posúdenia – Závažnosť a dĺžka trvania porušenia – Dodržanie zásad odôvodnenia, proporcionality, individualizácie trestov a rovnosti zaobchádzania
(Článok 101 ods. 1 a článok 261 ZFEÚ; nariadenie Rady č. 1/2003, článok 23 ods. 3 a článok 31)
(pozri body 243 – 250)
Zhrnutie
Všeobecný súd zamietol žalobu o neplatnosť podanú spoločnosťami HSBC Holdings plc, HSBC Bank plc a HSBC Continental Europe (ďalej spoločne len „HSBC“) proti rozhodnutiu Komisie, ktorým sa mení jej rozhodnutie o uložení pokuty vo výške 33606000 eur spoločnosti HSBC za porušenie práva hospodárskej súťaže Únie. (
1
) Vzhľadom na to, že v čase prijatia pozmeňujúceho rozhodnutia bolo pôvodné rozhodnutie Komisie stále predmetom odvolacieho konania pred Súdnym dvorom, Všeobecný súd vo svojom rozsudku spresnil odkladný účinok tohto prebiehajúceho konania na premlčaciu lehotu, ktorú musí Komisia dodržať pri ukladaní pokuty HSBC.
V roku 2016 Komisia konštatovala, že HSBC porušila článok 101 ZFEÚ a článok 53 Dohody o EHP tým, že sa od 12. februára do 27. marca 2007 zúčastnila na jedinom a pokračujúcom porušení, ktorého cieľom bola zmena bežného vývoja cenových zložiek na trhu úrokových derivátov denominovaných v eurách. Komisia tak uložila trom vyššie uvedeným subjektom spoločne a nerozdielne pokutu vo výške 33606000 eur. (
2
)
Rozsudkom z 24. septembra 2019 Všeobecný súd poukázal na pochybenia, ktorých sa dopustila Komisia, pokiaľ ide o rozsah porušenia pripísaného HSBC v rozhodnutí z roku 2016, pričom uviedol, že tieto pochybenia nemali vplyv na zákonnosť článku 1 písm. b) rozhodnutia z roku 2016, keďže záver, ktorý v ňom bol uvedený, bol naďalej odôvodnený inými skutočnosťami uvedenými v rozhodnutí z roku 2016, ale bolo ich prípadne potrebné zohľadniť pri posúdení primeranosti pokuty. (
3
)
Okrem toho sa Všeobecný súd domnieval, že v tomto rozhodnutí z roku 2016 došlo k nesprávnemu odôvodneniu, a preto ho zrušil v rozsahu, v akom sa ním uložila HSBC pokuta vo výške 33606000 eur. Tak Komisia, ako aj HSBC podali proti tomuto rozsudku odvolanie na Súdny dvor.
Listom z 8. mája 2020 však člen Komisie zodpovedný za hospodársku súťaž oznámil HSBC svoj zámer navrhnúť kolégiu komisárov prijatie nového rozhodnutia s cieľom napraviť situáciu vyplývajúcu z rozsudku Všeobecného súdu z 24. septembra 2019.
Pozmeňujúcim rozhodnutím prijatým v roku 2021 tak Komisia znížila pokutu uloženú HSBC rozhodnutím z roku 2016 na 31739000 eur a doplnila odôvodnenie uvedené v tomto rozhodnutí, ktoré Všeobecný súd považoval za nedostatočné. Približne jeden mesiac po prijatí tohto pozmeňujúceho rozhodnutia Komisia vzala späť svoje odvolanie proti rozsudku Všeobecného súdu z 24. septembra 2019.
HSBC podala na Všeobecný súd žalobu o neplatnosť pozmeňujúceho rozhodnutia z roku 2021, a teda pokuty uloženej rozhodnutím z roku 2016 v znení zmien. Subsidiárne navrhla, aby Všeobecný súd uplatnil svoju neobmedzenú právomoc s cieľom podstatne znížiť pokutu uloženú v pozmeňujúcom rozhodnutí z roku 2021.
Posúdenie Všeobecným súdom
HSBC na podporu svojej žaloby o neplatnosť vytýka Komisii najmä to, že prijala pozmeňujúce rozhodnutie z roku 2021 po uplynutí maximálnej desaťročnej premlčacej lehoty stanovenej v článku 25 ods. 5 nariadenia č. 1/2003 (
4
) na uloženie pokuty za porušenie konštatované v rozhodnutí z roku 2016.
V tejto súvislosti HSBC v podstate tvrdí, že odvolanie podané Komisiou proti rozsudku Všeobecného súdu z 24. septembra 2019 nemalo za následok prerušenie tejto desaťročnej premlčacej lehoty, keďže už v čase podania uvedeného odvolania mala Komisia v úmysle prijať pozmeňujúce rozhodnutie z roku 2021 bez toho, aby počkala na výsledok tohto odvolacieho konania. Okrem toho podľa žalobkýň aj za predpokladu, že by odvolanie podané Komisiou prerušilo premlčaciu lehotu, toto prerušenie sa v každom prípade skončilo, keď člen Komisie poverený hospodárskou súťažou oznámil HSBC svoj zámer navrhnúť kolégiu komisárov prijatie nového rozhodnutia adresovaného HSBC, a to z dôvodu straty záujmu Komisie na výsledku odvolania.
Všeobecný súd po tom, čo spresnil, že ku dňu podania odvolania Komisiou premlčacia lehota na uloženie pokuty HSBC za porušenie konštatované v rozhodnutí z roku 2016 ešte neuplynula, pripomenul, že v súlade s článkom 25 ods. 6 nariadenia č. 1/2003 je premlčanie v oblasti ukladania pokút prerušené, pokiaľ je rozhodnutie Komisie, ktorým sa konštatuje porušenie a ukladá pokuta, predmetom konania prebiehajúceho na jednom zo súdov Únie. Podľa odseku 5 toho istého článku sa desaťročná premlčacia doba predĺži o čas, počas ktorého je premlčacia lehota prerušená v súlade s jeho odsekom 6.
Na rozdiel od toho, čo usudzuje HSBC, článok 25 ods. 6 nariadenia č. 1/2003 nepodmieňuje odkladný účinok vyplývajúci zo súdnych konaní žiadnou subjektívnou podmienkou, akou je „cieľ“ sledovaný podaním žaloby alebo „úmysel“ účastníka konania, ktorý ju podal.
Toto ustanovenie totiž chráni Komisiu pred účinkom premlčania v situáciách, v ktorých „jej je zabránené“ konať z dôvodu, že musí počkať na rozhodnutie súdu Únie v rámci konaní, nad ktorými nemá kontrolu, aby sa dozvedela, či napadnuté opatrenie trpí nezákonnosťou alebo nie. Pojem „zabránenie“ sa teda vzťahuje na objektívnu okolnosť týkajúcu sa samotnej existencie prebiehajúceho súdneho konania, z dôvodu ktorého pretrváva neistota, pokiaľ ide o zákonnosť rozhodnutia Komisie.
Vzhľadom na tieto spresnenia Všeobecný súd konštatoval, že dovtedy, kým prebiehalo konanie o odvolaní Komisie, existovala neistota, pokiaľ ide o zákonnosť rozhodnutia z roku 2016 v rozsahu, v akom ukladá HSBC pokutu vo výške 33606000 eur. Z toho vyplýva, že premlčacia lehota na uloženie novej pokuty HSBC za porušenie konštatované v rozhodnutí z roku 2016 bola prerušená až do prijatia rozhodnutia Súdneho dvora, ktorým sa ukončilo toto odvolacie konanie, a to bez ohľadu na kroky, ktoré Komisia podnikla s cieľom prijať rozhodnutie z roku 2021.
V tejto súvislosti Všeobecný súd zamietol aj tvrdenie HSBC založené na neexistencii záujmu Komisie podať alebo zotrvať na svojom odvolaní proti rozsudku Všeobecného súdu z 24. septembra 2019.
Všeobecný súd tiež spresnil, že ak by aj neexistencia záujmu na konaní v čase podania odvolania, keby bola preukázaná, mohla viesť k zamietnutiu odvolania ako neprípustného a ak by aj zánik záujmu na konaní v priebehu konania mohol viesť súd Únie k rozhodnutiu o zastavení konania, prerušenie premlčacej lehoty odôvodňuje samotná skutočnosť, že žaloba je prejednávaná na Všeobecnom súde alebo na Súdnom dvore, a nie závery, ku ktorým tieto súdy dospeli v rozhodnutí o ukončení konania.
V každom prípade samotná skutočnosť, že Komisia podnikla kroky smerujúce k prijatiu nového rozhodnutia po vyhlásení rozsudku Všeobecného súdu z 24. septembra 2019, nepreukazuje, že Komisia stratila akýkoľvek záujem na konštatovaní zákonnosti rozhodnutia z roku 2016, pričom tento záujem pretrváva až do prijatia rozhodnutia Súdneho dvora, ktorým sa konanie končí, alebo prinajmenšom do prijatia tohto nového rozhodnutia. Skutočnosť, že po prijatí pozmeňujúceho rozhodnutia z roku 2021 Komisia vzala späť svoje odvolanie vo veci C‑806/19 P, tento záver nijako nemení.
Vzhľadom na všetky predchádzajúce skutočnosti Všeobecný súd dospel k záveru, že výkon sankčnej právomoci Komisie vo vzťahu k porušeniu konštatovanému v rozhodnutí z roku 2016 nebol ku dňu prijatia pozmeňujúceho rozhodnutia z roku 2021 premlčaný. Všeobecný súd následne zamietol všetky ostatné žalobné dôvody, ktoré HSBC uviedla na podporu svojho návrhu na zrušenie pozmeňujúceho rozhodnutia z roku 2021, ako aj návrhy HSBC na zníženie pokuty uloženej v tomto rozhodnutí, a v dôsledku toho zamietol žalobu v celom rozsahu.
(
1
)	Rozhodnutie Komisie C(2021) 4600 final z 28. júna 2021, ktorým sa mení rozhodnutie Komisie C(2016) 8530 final zo 7. decembra 2016 týkajúce sa konania podľa článku 101 ZFEÚ a článku 53 Dohody o EHP [vec AT.39914 – Úrokové deriváty denominované v eurách (EIRD)] (ďalej len „pozmeňujúce rozhodnutie z roku 2021“).
(
2
)	Rozhodnutie Komisie C(2016) 8530 final zo 7. decembra 2016 týkajúce sa konania podľa článku 101 ZFEÚ a článku 53 Dohody o EHP [vec AT.39914 – Úrokové deriváty denominované v eurách (EIRD)] (ďalej len „rozhodnutie z roku 2016“).
(
3
)	Rozsudok z 24. septembra 2019, HSBC Holdings a i./Komisia (T‑105/17, EU:T:2019:675).
(
4
)	Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch [101] a [102 ZFEÚ] (Ú. v. ES L 1, 2003, s. 1; Mim. vyd. 08/002, s. 205).